## La Filmoteca Valenciana presenta la novena edició del cicle ‘L’Edat Mitjana en el cine’

*** Les sessions s’inicien este dimarts 8 d’abril amb la projecció de *La abadesa*, d’Antonio Chavarrías
* El cicle està organitzat per l’IVC en col·laboració amb el Departament d’Història Medieval de la Universitat de València**

L’Institut Valencià de Cultura (IVC) i el Departament d’Història Medieval de la Universitat de València presenten la novena edició del cicle ‘L’Edat Mitjana en el cine’, que es podrà vore en la Filmoteca Valenciana del 8 al 25 d’abril. Així mateix, inclou també projeccions en la sala Joan Fuster de la Facultat de Geografia i Història de la Universitat de València fins al mes de maig.

L’objectiu d’este cicle és indagar i debatre sobre la imatge que ha projectat el cine al llarg de la seua història sobre l’Edat Mitjana, considerat el període mític per excel·lència, en el qual es basen bona part de les llegendes i els referents de la nostra societat actual, definit per una infinitat de tòpics que reduïxen mil anys d’història a una visió esquemàtica conformada per princeses, cavallers, bruixes, foscor, màgia, fanatisme o violència.

Les projeccions en la Filmoteca Valenciana s’inicien este dimarts 8 d’abril, a les 18:00 hores, amb *La abadesa*, escrita i dirigida per Antonio Chavarrías. La sessió comptarà amb presentació i posterior col·loqui a càrrec de Sandra Bernabéu, professora d’Història Medieval de la Universitat de València, i Áurea Ortiz, tècnica de Programació de la Filmoteca Valenciana. La pel·lícula es podrà tornar a vore el divendres 11 d’abril, a les 20:00 hores.

Presentada en la Secció Oficial del Festival de Màlaga de 2024, està protagonitzada per Daniela Brown, Blanca Romero, Carlos Cuevas, Ernest Villegas i Berta Sánchez-Bajona.

*La abadesa* és un retrat immersiu d’un personatge intrahistòric que Chavarrías va trobar per atzar en un llibre d’història que només li dedicava un paràgraf, una dona forta que es rebel·la contra el seu destí en ple segle IX i envoltada per un entorn hostil. D’ella pràcticament no hi havia informació, més enllà dels documents històrics que acreditaven que va fundar un poble i una església.

En el segle IX, una jove de dèsset anys és nomenada abadessa amb la finalitat de repoblar i cristianitzar territoris fronterers en conflicte amb els moriscos. En arribar a l’abadia haurà de superar la desconfiança que desperta una dona decidida a complir amb la seua missió, la qual cosa la portarà a enfrontar-se a nobles, llauradors i a les mateixes monges.

D’altra banda, el dimarts 15 d’abril, a les 18:00 hores, La Filmoteca projecta el clàssic de cinema d’aventures *El halcón y la flecha* (1950), dirigida per Jacques Tourneur i protagonitzada per Burt Lancaster, Virginia Mayo, Nick Cravat i Robert Douglas.

La sessió comptarà amb presentació i posterior col·loqui a càrrec de Juan Vicente García Marsilla, catedràtic d’Història Medieval de la Universitat de València, i José Antonio Hurtado, cap de Programació de la Filmoteca Valenciana. La pel·lícula es podrà tornar a vore el divendres 25 d’abril, a les 20:00 hores.

Dardo viu en les muntanyes i és enemic del duc Urbis des que este li va robar la seua dona i va segrestar el seu fill. El duc, conegut com ‘el Falcó’, té totalment dominats els habitants dels pobles de Llombardia en nom de l’emperador. Per a venjar-se del duc, Dardo segresta la seua neboda, i comença així una feroç lluita en la qual opressors i oprimits ajudaran els seus bàndols respectius.

**Projeccions en la Universitat de València**

Les projeccions del cicle en la sala Joan Fuster de la Facultat de Geografia i Història es van iniciar el mes de febrer passat i conclouen en maig amb el programa següent: *Robin Hood* (1938), de Michael Curtiz; *Campanadas a medianoche* (1965), d’Orson Wells; *El león de invierno* (1968), d’Anthony Harvey; *El caballero verde* (2021), de David Lowery; la pel·lícula d’animació de Disney *El jorobado de Notre-Dame* (1996), de Kirk Wise i Gary Trousdale; i *Ivanhoe* (1952), de Richard Thorpe.

Igual que en les sessions organitzades en La Filmoteca Valenciana, les projeccions en la sala Joan Fuster han comptat amb presentacions i col·loquis a càrrec de medievalistes i crítics cinematogràfics.

Fecha: 07/04/2025